तीन दिनों से भारी बारिश में 10 लोगों की मौत; हफ्ते में तीसरी बार बंद हुआ बद्रीनाथ हाईवे
Monsoon Weather Forecast State-Wise Update; Rainfall Alert In Assam, Rajasthan, Madhya Pradesh, IMD ने इस हफ्ते लगभग सभी राज्यों में बारिश का अलर्ट जारी किया है। मौसम विभाग के मुताबिक, अगले 24 घंटे में बिहार समेत 13 राज्यों में भारी बारिश का अनुमान है।
IMD ने इस हफ्ते लगभग सभी राज्यों में बारिश का अलर्ट जारी किया है। मौसम विभाग के मुताबिक, अगले 24 घंटे में बिहार समेत 13 राज्यों में भारी बारिश का अनुमान है।
राज्यों की बात करें तो गुजरात में पिछले तीन दिनों से भारी बारिश के चलते 10 लोगों की मौत हो चुकी है। राज्य के जूनागढ़, कच्छ, जामनगर, वलसाड, मेहसाणा, सूरत और नवसारी जिले में भारी बारिश के चलते बाढ़ जैसे हालात बन गए हैं। यहां SDRF और एयरफोर्स को रेस्क्यू और रिलीफ ऑपरेशन में लगाया गया है।
उत्तराखंड के लंबागढ़ में बद्रीनाथ हाईवे (NH 7) पिछले 13 घंटे से बंद है। खाचड़ा नाले में पानी बढ़ने के चलते इसे बंद किया गया है। हाईवे पर दोनों तरफ बड़ी संख्या में टूरिस्ट फंसे हुए हैं।
ये हाईवे पिछले एक हफ्ते में तीसरी बार बंद हुआ है। इससे पहले यहां 29 जून और शनिवार सुबह लैंडस्लाइड की घटना हुई थी। जिसके बाद हाईवे कई घंटों तक बंद रहा था।
हिमाचल में पिछले एक हफ्ते में 24 लोगों की मौत हुई है। दिल्ली में एक ऑटो चालक की ड्रेनेज में गिरने से मौत हो गई। गुजरात समेत इन तीन राज्यों में 35 मौतें हो चुकी हैं।
मानसून ट्रैकर से समझिए देश में मौसम का हाल...
अगले 24 घंटे कैसे रहेंगे…
इन राज्यों में तेज बारिश होगी: बिहार, सिक्किम, पश्चिम बंगाल, असम, मेघालय, अरुणाचल प्रदेश, गुजरात, महाराष्ट्र, गोवा, कर्नाटक, केरल, उत्तराखंड और तमिलनाडु।
इन राज्यों में हल्की बारिश होगी: तेज बारिश वाले सभी राज्यों के कुछ हिस्सों में हल्की बारिश भी होगी। इनके अलावा राजस्थान, मध्य प्रदेश, दिल्ली, हिमाचल प्रदेश, झारखंड, उत्तर प्रदेश में बिजली चमकने के साथ हल्की से मध्यम बारिश होगी।
इन राज्यों में मौसम साफ रहेगा: कर्नाटक, विदर्भ, मराठवाड़ा, तेलंगाना, छत्तीसगढ़, पश्चिमी राजस्थान, जम्मू-कश्मीर और लद्दाख।
अलग-अलग राज्यों से मानसून की तस्वीरें...
मौसम से जुड़े अन्य बड़े अपडेट्स...
अब देश के बाकी राज्यों में मौसम का हाल...
मध्यप्रदेश: जून में 13% ज्यादा बारिश हुई, जुलाई में भी अच्छी बारिश के आसार
मध्यप्रदेश में मानसून भले ही सात दिन लेट आया, लेकिन जून में सामान्य से 13% पानी ज्यादा बरस चुका है। नरसिंहपुर, निवाड़ी, भिंड, मुरैना समेत प्रदेश के 29 जिलों में सामान्य या इससे ज्यादा बारिश हो चुकी है। सीनियर मौसम वैज्ञानिक एचएस पांडे ने बताया कि 4 जुलाई से नया सिस्टम एक्टिव हो रहा है। इस कारण आने वाले दिनों में भी अच्छी बारिश होने का अनुमान है। पूरी खबर पढ़ें...
बिहार: 5 जिलों में भारी बारिश का अलर्ट, बढ़ने लगा गंगा का जलस्तर
मौसम विभाग ने रविवार को 5 जिलों में भारी बारिश और आकाशीय बिजली का अलर्ट जारी किया है। साथ ही अन्य सभी जिलों में बारिश की संभावना जताई है। मौसम विभाग के मुताबिक अगले चार दिनों तक सूबे में बारिश होने के आसार हैं। पटना में गंगा का जलस्तर में भी इजाफा होने लगा है। पूरी खबर पढ़ें...
राजस्थान: जून में 181 फीसदी ज्यादा हुई बारिश, जुलाई में सामान्य रहेगी
राजस्थान में जून में इस सीजन औसत से 181 फीसदी ज्यादा बरसात हुई। विशेषज्ञ अनुमान जता रहे हैं कि जुलाई में भी बारिश इस बार सामान्य रहेगी। राजस्थान के रेगिस्तानी जिले बाड़मेर, जालौर में मानसून के सीजन का कोटा पहले ही महीने पूरा हो गया। बाड़मेर में अब तक 245.4MM से ज्यादा बरसात हो चुकी है, जबकि मानसून के पूरे सीजन में बाड़मेर में औसत बारिश 248MM होती है। पूरी खबर पढ़ें...
छत्तीसगढ़: तापमान बढ़ने का सिलसिला जारी, आज 2 डिग्री और बढ़ सकता है टेंपरेचर
प्रदेश में मानसून पर ब्रेक लगते ही तापमान बढ़ने का सिलसिला जारी है। आज भी रायपुर, दुर्ग, बिलासपुर, राजनांदगांव और मुंगेली जिले में 2 डिग्री तक टेंपरेचर बढ़ सकता है। वहीं, मौसम विभाग ने प्रदेश के बस्तर और सरगुजा संभाग और उससे लगे कुछ जगहों में बारिश की संभावना जताई है। इन इलाकों में गरज चमक के साथ आकाशीय बिजली भी गिर सकती है। पूरी खबर पढ़ें...